Potrivit purtătorului de cuvânt al Inspectoratului pentru Situaţii de Urgenţă (ISU) Mehedinţi, Ramona Nistor, incendiul a izbucnit într-o garsonieră dintr-un bloc social din municipiul Drobeta Turnu Severin, iar la faţa locului au intervenit pompierii cu mai multe autospeciale cu apă şi spumă.

Aproximativ 40 de locatari ai blocului au fost evacuaţi, din cauza fumului foarte dens.

În urma incendiului, un copil de aproximativ un an şi jumătate a fost transportat la Spitalul Judeţean din Drobeta Turnu Severin, fiind ulterior transferat la un spital din Capitală.

Totodată, după ce au stins incendiul, pompierii au găsit în garsonieră un alt copil în vârstă de un an, care era decedat.

Potrivit primelor informaţii, cei doi copii au fost lăsaţi nesupravegheaţi în garsonieră.

Poliţiştii şi pompierii au deschis o anchetă în acest caz, stabilind că incendiul a izbucnit de la un scurtcircuit produs la instalaţia electrică improvizată.